पेडणेंः पेडणें म्हालांत 20 पंचायती आनी एक नगरपालिका आसा. ह्या वाठारांत वट्ट 18,500 परस चड नळ कनेक्शनां आसात. जाल्यार केंद्र सरकाराच्या हर घर जल येवजणे खाला एका हजारां परस अदीक नळ कनेक्शनां आसात. ह्या सगळ्यांक दिसाक 22 एमएलडी उदकाची गरज आसा, पूण भौशीक बांदकाम खाते उदका विभाग फक्त 15 एमएलडी उदकाची पुरवण करता.
 लाखभर लोकसंख्या आशिल्ल्या पेडणें म्हालांत पर्यटन मोसमांत आनी हेर उत्सवाच्या निमतान पर्यटक आनी हेर लोक येतात वतात. तांकांय उदकाची गरज लागता. ते खातीर 15 एमएलडी उदक लोकांक पावना.
 कडशी न्हंयेचें उदक फकीरपाटा वाठारांतल्यान गोंयांत येता. सुमार 7 ते 8 एमएलडी उदक तेरेखोल न्हंयेच्या खाऱ्या उदकांत भरसता. फकीरपाटा वाठारांत ल्हान बांद बांदून थंय 15 एमएलडी तांकीचो उदक शुद्धीकरण प्रकल्प उबारलो जाल्यार मोपा विमानतळ वाठार सोडून पेडणें शार, तोरशें, तांबोशे, मोपा (गांव), उगवें, वारखंड, पोरस्कडें, न्हंयबाग ह्या वाठारांत फुडलीं 50 वर्सां उदक पावतलें अशी तजवीज करूं येता, अशें मत पेडणें म्हाल विकास समितीचे संस्थापक अध्यक्ष व्यंकटेश नायक हांणी उक्तायलां.
 पेडणें म्हालांतले उदकाचे समस्येचेर योग्य उपाय काडपाक सरकार अपेसी थारलां. तातूंत भर म्हूण मोपा विमानतळ, आयुष हॉस्पिटल हे सारके व्हड प्रकल्प पेडण्यां आयल्यात. हे मुखार कसिनो आनी क्रिकेट स्टेडियम येतलें. ह्या सगळ्यांक उदक खंयचें मेळटलें? सरकारान आतां गांवागांवांतल्यो पुरयिल्ल्यो बांयो, वापरा विणें आशिल्ल्या बांयांचें पुनरुज्जीवन करपा खातीर पावलां उखलपाक जाय. अशें केल्यारूच उदकाचो प्रस्न कांय प्रमाणांत सुटावो जातलो, अशें पेडणें म्हाल नागरीक समितीचे अध्यक्ष भारत बागकार हांणी म्हणलां.
 मांद्रेच्यो सुमार 50 बांयो तशेंच तळी उसपून आनी दुरुस्त करून फुडल्या दोन वर्सां भितर उदकाची पातळी वाडोवपाचो वावर हातांत घेतला. सरकारी यंत्रणेचेर निंबून रावनासतना मांद्रें गांवांतल्या दरेकल्याक फावोशें उदक दिवपाचें पंचायतीचे यत्न आसतले, अशें मांद्रेचे सरपंच अमीत सावंत हांणी म्हणलां. पेडण्यां मुळांत कितल्या प्रमाणांत उदक आसा आनी व्हड व्हड प्रकल्पांक तातूंतलें कितले दिवपाक जाय, हाचेर सरकारान बंधन घालपाक जाय. तेन्नाच पेडणेंच्या लोकांक फावोशें उदक मेळटलें, अशें उदय महाले हांणी म्हणलां.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 